**ΕΙΚΌΝΕΣ ΠΟΥ ΑΝΑΔΎΟΝΤΑΙ ΑΠΌ ΜΙΑ**

**ΑΡΧΑΪΚΉ ΜΝΉΜΗ**

Πέτρες που γίνονται πρόσωπα· σιδερένιες λεπίδες που προεκτείνονται σε σκιές· χάρτινοι μανδύες υφασμένοι από λέξεις με κόκκινες κηλίδες· μικρά leporelli, βιβλία-ακορντεόν, μαρμάρινες λόγχες που σκίζουν τον αέρα· σχήματα, εικόνες, χρώματα...

Με αυτά τα στοιχεία η Βένια Δημητρακοπούλου αναπαράγει έναν εσωτερικό κόσμο αντιμέτωπο με τον εξωτερικό κόσμο τον δικό της και του άλλου. Ο κόσμος της Βένιας είναι καμωμένος από ουρανό και θάλασσα, αέρα και ήλιο· είναι ένα πραγματικό και χειροπιαστό οπτικό πανόραμα με διαστρωματώσεις χρόνων και τόπων· είναι μια διαδρομή όπου αναγνωρίζεις την πορεία, τον ιστό της σκέψης, το σημάδι της ύλης, της λέξης και της εικόνας, όπου δεν χάνεις τον προσανατολισμό σου ακόμα όταν τα λόγια και οι εικόνες αποκτούν υπερβολικές διαστάσεις, ακόμα όταν αντικείμενα και σχήματα χάνουν τα περιγράμματά τους και διαλύονται προκειμένου να κατακτήσουν νέες σημασίες.

Πέτρες που γίνονται πρόσωπα ή πρόσωπα που ξαναγίνονται πέτρες σε μια χρονική διάσταση που υπερβαίνει την καθημερινότητα, σε μια ηθελημένη συμπύκνωση που διασχίζει τα φυσιογνωμικά σύνορα για να καταβυθιστεί σε μια άλλη πραγματικότητα. Η φύση, υποταγμένη στην καλλιτεχνική δημιουργία, διατηρεί τη συνοχή της, παραμένει αναγνωρίσιμη, ενώ αποκτά μιαν άλλη ταυτότητα. Ο βασάλτης μας υπενθυμίζει ότι κάποτε υπήρξε ρευστός, όταν από την κρυμμένη μήτρα της γης — σε έναν καιρό που έχει χάσει τα χαρακτηριστικά του, αναδύθηκε στο φως και στον αέρα για να αλλάξει, για πάντα, μορφή και υφή. Τα κεφάλια από ηφαιστειογενή πετρώματα της Βένιας —με στόματά μισάνοιχτα— προσπαθούν να αναπτύξουν διάλογο με τον χρόνο, να ανακτήσουν τον μυθικό χρόνο της ρευστής δημιουργίας, την πανάρχαια εποχή όπου έζησαν προτού πετρώσουν, αλλά και την πρόσφατη στιγμή, κατά την οποία πήραν την ανθρώπινη μορφή τους.

Σιδερένιες λεπίδες που προεκτείνονται σε σκιές, καθώς το σίδερο μεταδίδει σκέψεις και ήχους.

Μανδύες από χαρτί μεταδίδουν την επικοινωνιακή δύναμη μιας ύλης, που πραγματώνεται με επιδέξιες δημιουργικές διαδικασίες, επιτρέποντας στις λέξεις να πάρουν σχήμα, νόημα και συνοχή.

Βιβλία-ακορντεόν με σελίδες δυσανάγνωστες, επειδή το σημάδι ξεπερνάει το νόημα, σελίδες που μέσα τους αναγνωρίζει κανείς σκέψεις και επιθυμίες, ίσως ακόμη και όνειρα. Ένας λησμονημένος έρωτας αναδύεται απ’ αυτά τα φανταστικά γραπτά, ένα απόγευμα πριν από πολλά χρόνια, ένα φλιτζάνι τσάι, μια κουβέντα που έμεινε στη μέση. Στις σελίδες των «leporelli» της Βένιας υπάρχει χώρος για όλα όσα έχουμε βάλει στα συρτάρια της μνήμης και που ο χρόνος έχει αλλοιώσει με τη σκόνη, τα χρόνια, τη φθορά, τη συνήθεια.

Μαρμάρινες λόγχες που αφηγούνται την ιστορία του Αιγαίου, μέσα από τα κρυφά νερά του μαρμάρου, ενώ οι μορφές που λάξεψε η σμίλη της καλλιτέχνιδας πλάθουν μια δεύτερη φύση. Στραμμένες προς τα πάνω και προς τον άλλον, προς το απρόσιτο που γίνεται προσιτό, οι λόγχες της Βένιας δεν είναι όπλα, δεν έχουν πρόθεση να επιτεθούν, δεν πληγώνουν, αλλά ορθώνονται ως αμυντικά εργαλεία (όπως οι κολοσσιαίοι Προμαχώνες της τοποθετημένοι μπροστά στο Αρχαιολογικό Μουσείο της Αθήνας) ως ιερατικές στήλες ενός ναού που δεν υπήρξε ποτέ, ούτε καν σαν ιδέα.

Με αυτό τον τρόπο η Βένια εκφράζεται, αναπαράγοντας τη φύση και την πραγματικότητα, δημιουργώντας άλλες διαστάσεις, εστιάζοντας πάντα στην λεπτομέρεια. Σ’ αυτά τα χνάρια που λάξεψε η σμίλη πάνω στο μάγμα, η καλλιτέχνης περιγράφει μια εικονική πραγματικότητα χωρίς να καταφεύγει στα αφύσικα ψηφιακά εργαλεία του σήμερα, αλλά χρησιμοποιώντας προϊόντα και στοιχεία της φύσης.

Η φύση χειραγωγείται από την ευφυΐα και τα χέρια. Από την ευφυΐα, τα χέρια και την ελληνική καρδιά της Βένιας.

Caterina Carpinato

Καθηγήτρια Νεοελληνικής Γλώσσας και Λογοτεχνίας